By kalm oor dam en hou aan praat, vra SA en AU | Netwerk24
Deur Sarel van der Walt 06 Augustus 2020 17:58
Suid-Afrika as die huidige voorsitter van die Afrika-Unie (AU) het Donderdag 'n beroep op Egipte, Ethiopië en Soedan gedoen om voort te gaan met gesprekke oor die omstrede Grand Ethiopian Renaissance Dam (Gerd) in die Nylrivier tussen Ethiopië en Soedan.
Dié dam, wat hidrokrag uit die Nylrivier in die noorde van Ethiopië sal opwek, is die onderwerp van 'n groot geskil tussen Egipte, Ethiopië en Soedan.
Dr. Naledi Pandor, minister van internasionale betrekkinge en samewerking. Foto: Sarel van der Walt
In die AU is daar vrese dat dié spanning tot grootskaalse konflik in die noordooste van Afrika kan lei.
Daarom hoop die organisasie die betrokke lande kan op 'n vriendskaplike wyse 'n bindende ooreenkoms bereik.
Die Veiligheidsraad van die Verenigde Nasies (VN) het ook al die geskil bespreek.
Egipte, wat bang is die Nylrivier – die langste rivier ter wêreld (6 550 km) – kan weens die dam tot 22% van sy vloei verloor, het vroeër vandeesweek gevra dat die onderhandelinge oor die dam opgeskort word.
Egipte is hoofsaaklik van dié rivier afhanklik vir sy water.
Soedan, wat bekommerd is die nuwe dam sal 'n uitwerking op sy eie Roseires-dam hê wat ook water in die Nylrivier opdam, het ook gedreig om hom aan die onderhandelinge te onttrek.
Egipte én Soedan vereis 'n nuwe ooreenkoms oor die vloeivolume van die rivier, maar Ethiopië is nie daarvoor te vinde nie.
Dr. Naledi Pandor, minister van internasionale betrekkinge en samewerking, het in 'n verklaring namens pres. Cyril Ramaphosa, voorsitter van die AU, gesê 'n vriendskaplike ooreenkoms sal tot voordeel van al die lande wees waardeur die Nylrivier loop of aan grens.
Die Nylrivier, wat sy oorsprong suid van die ewenaar in Burundi het, loop langs of deur altesaam tien lande:
Burundi, Tanzanië, Rwanda, die Demokratiese Republiek van die Kongo, Kenia, Uganda, Soedan, Suid-Soedan, Ethiopië en Egipte voordat hy in die Middellandse See uitloop.
Pandor sê die onderhandelinge is tans in 'n kritieke fase. Daarom is dit belangrik dat die betrokke lande in die gees van Pan-Afrika-solidariteit en broederskap met grootmoedigheid en begrip vir mekaar se belange die onderhandelingsproses vorentoe neem. Die AU sal alle moontlike ondersteuning gee.
'n Verslag oor die jongste onderhandelinge sal moontlik oor sowat twee weke aan pres. Cyril Ramaphosa voorgelê word.